Arna gamle stasjon

Arna gamle stasjon ble opprettet i 1883 som Arne stoppested på Vossebanen i Arna. I 1910 ble Arne stoppested oppgradert til stasjon, og i 1923 fikk den navnet Arna. Stasjonen gikk ut av bruk fra 1. august 1964 som en konsekvens av Bergensbanens forkortelse. Strekningen ble da nedgradert til sidespor. 

Navnet Arna gamle stasjon ble tatt i bruk for å unngå forveksling med Arna stasjon på Bergensbanen som ble opprettet som stasjon dagen etter at Arna gamle stasjon ble nedlagt. De to stasjonene ligger i ca 650 meters gangavstand fra hverandre.

Stasjonsanlegget er tilknyttet Gamle Vossebanen og ble fredet i 2016 sammen med resten av banen.

 Dagens situasjon 
Gamle Vossebanen er en del av det nasjonale jernbanenettet. Arna gamle stasjon hadde per 2018 status som «driftssted med sidespor». 

Per 2022 har stasjonen to operative omløpsspor, spor 2 (et av de tidligere krysningssporene) og den såkalte «Melkestikken» i nordvest. Spor 3 var togspor i banens driftstid, men er nå buttspor.

 Stasjonsbygningen 
Stasjonsbygningen er av Statsbanenes klasse IV, men ble vesentlig ombygget i driftstiden. Ca 1904 fikk den en pakkhusfløy bygget i forlengelse av stasjonsbygningen mot nord (jernbaneøst). Ca 1920 ble den forlenget mot sør (jernbanevest) omtrent tilsvarende dagens venterom.

Venterommet og ekspedisjonen ligger begge med inngang fra plattformen. Pakkhusfløyen hadde dører både mot sporet og mot veien på baksiden.

I stasjonsbygningens 2. etasje ligger stasjonsmesterens leilighet. Den har egen inngang fra baksiden, men også direkte forbindelse til ekspedisjonen. 

Våren 2024 ble stasjonsbygningens nyrestaurerte venterom og toaletter samt billettluke åpnet for publikum. 

Høsten 2025 ble stasjonsbygningens ekspedisjon (togekspeditørens arbeidsplass) satt i stand. 

 Signal- og sikringsanlegg 
I driftstiden (1883-1964) var Arna Gamle stasjon siste og eneste flaggstasjon (jernbanestasjon der signaler mot tog vises med røde og grønne flagg) mellom Bergen og Voss. Moderniseringen var dog kommet så langt at lyssignaler var satt opp, men de ble ikke tatt i bruk før togtrafikken ble lagt over i ny trasé og strekningen nedgradert til sidespor. Norges Statsbaner hadde fokus på gjenbruk mange tiår før ordet gikk inn i norsk dagligtale. Lyssignalene med tilhørende stolper ble følgelig tatt ned og gjenbrukt på andre stasjoner i Norge. 

Utvendige for- og hovedinnkjørsignaler ble satt opp på de gamle fundamentene i 2020.   

I 2022-23 ble to stillverkshus/skiftehytter satt ut ved sporveksel 2 i vest (sør) og sporveksel 3 i øst (nord). I ekspedisjonen er et enkelt sikringsanlegg (signalanlegg der stasjonen har utvendige for- og hovedsignaler (lyssignaler) for innkjør, men ikke for utkjør) under reetablering (per 2026).  

 Stasjonsparken 
I driftstiden hadde stasjonen en stasjonspark. I parken stod også en Narvesenkiosk. I løpet av driftstiden ble kiosken skiftet ut én gang. Etter driftstidens slutt ble kiosken fjernet - og parken etter en tid omgjort til parkeringsplass. Parken ble satt i stand påny og åpnet for publikum våren 2023. 

 Stasjonsmesterens nyttehage 
Nyttehagen ble benyttet til matauk for stasjonsmesteren og hans familie. Her var poteter, frukttrær og bærbusker foruten en sittebenk - og tørkestativ for klær.

Nyttehagen ligger på motsatt side av stasjonens tre spor vis a vis stasjonsbygningen. Den ble satt i stand i 2019. Den kan kun nås ved å krysse stasjonens tre spor og er derfor forbudt område for publikum.

 Trivia 
Arna gamle stasjons siste stasjonsmester ble Arna nye stasjons første stasjonsmester. Arna nye stasjon fra 1964 mangler boligfasiliteter. Stasjonsmesteren forble derfor boende i den gamle stasjonsbygningen etter at stasjonen var nedlagt, og spaserte derfra til sin nye arbeidsplass.

 Plattformer 
I driftstiden hadde stasjonen hovedplattform mot stasjonsbygningen og mellomplattform mot spor 2. Mellomplattformen (av tre) ble fjernet etter driftstidens slutt.

Stasjonens hovedplattform ble forlenget mot sør (jernbanevest) i 2023. Dette ble gjort fordi Gamle Vossebanens veterantog er lengre enn NSBs lokaltog som stoppet ved Arna stasjon i banens driftstid.

 Uthusbygningen (revet) 
Et uthus med privet som ble bygget på 1920-tallet er revet. Fundamentet er synlig i plattformen umiddelbart nord (jernbaneøst) for stasjonsbygningens godshusfløy.

Den utrangerte dampkjelen fra lokomotiv 18c nr 255 står (per 2020) som utstillingsobjekt på uthusfundamentet.

 Rundkjøringen 
I stasjonsområdets nordre ende krysser jernbanen Garnesvegen gjennom en rundkjøring. Dette er angivelig det eneste anlegg av denne typen i Norge. I driftstiden lå her en planovergang som krysset tre spor. Planovergangen hadde vegsikringsanlegg med bommer. Anlegget ble fjernet etter driftstidens slutt i 1964 og gjenbrukt et annet sted i Norge. Rundkjøringen har lyssignaler mot vei (og jernbane). 

Per 2024 har Bergen kommune planer om å bygge rundkjøringen tilbake til T-kryss. Per 2026 er planene ikke realisert. 

 Annen kollektivtransport i området 
Bussholdeplassen "Bommane" har plattformer på tre sider av rundkjøringen; to i Garnesvegen og én i Indre Arnavegen. Navnet «Bommane» oppstod på folkemunne, det har sitt utspring i et vegsikringsanlegg (med vegbommer) som lå der i jernbanens driftstid.

 Bildegalleri 

 Referanser 

 Eksterne lenker 



Kategori:Jernbanestasjoner på Bergensbanen
Kategori:Jernbanestasjoner på Gamle Vossebanen
Kategori:Arna
Kategori:Jernbanestasjoner åpnet i 1883
Kategori:1883 i Norge
Kategori:Opphør i 1963